Therisanyo mmammane mo bogosing
E rile bosheng banni ba kgotla ya Rungwane kwa Moshupa ba baya kgosana e e atlholang Rre Motsholetsi Dilemogo mo setilong. Dibui ka go farologana go balelwa Kgosi Oscar Mosielele wa Moshupa di mo gakolotse gore o tshwanetse a itse gore kgosi thothobolo e o lela matlakala mme e bile a tseye batho ba gagwe ka tekatekano go sa kgathalesege gore o ratiwa ke mang o ilwa ke mang mo gare ga bone. Kgosi Mosielele o tlhalositse fa Rre Motsholetsi a tsaya maemo ao mo go rraagwe yo o sa tlholeng a tsoga sentle jalo a bolela fa bogosi bo sa tshwanela go lwelwa ka lesika la bogosi le itse motlhala wa jone. O kgothaditse Kgosana Dilemogo go tsosolosa serudumo sa kgotla ya gagwe, go rerisane le morafe le go ba itsise ka diphuthego tse di tshwarwang kwa kgotleng kgolo ya Moshupa. O boletse fa kgosi a tshwanetse go nna malala a laotswe nako tsotlhe e bile a sa tshwanela go tshaisa. Kgosi Mosielele o tsweletse a re kgosi ga a tshwanela go nna loleme e bile o tshwanetse go tshwara diphiri tsa batho ka tekatekano. O mo kgothaditse go ikgapha thata mo dipolotiking tsa diphathi. O mo rotloeditse go bereka le dikomiti tsa ditlhabololo tsa motse, makhanselara le morafe ka kakaretso. O tsweletse a mo gakololwa gore a seka a rekwa ka bojalwa e bile gape a se tsiediwe ke basetsanyana mme e bile a re o tshwanetse go apara sentle. O boletse fa go nna kgosi ele boithaopo ka ba amogela madi a mannye fela thata. BOKHUTLO